যুগান্তর রিপোর্ট ২৫ সেপ্টেম্বর ২০১৮, ১৯:৫৬ | অনলাইন সংস্করণ
সাবেক প্রধান বিচারপতি সুরেন্দ্র কুমার সিনহা ও আইনমন্ত্রী আনিসুল হক। ফাইল ছবি
মঙ্গলবার বিভিন্ন জাতীয় দৈনিক পত্রিকায় ‘মন্ত্রীর কথায় তো মামলা হবে না, মন্ত্রীর কথায় অনুসন্ধান হবে না', "মন্ত্রীর কথায় তদন্ত করবে না দুদক' বিভিন্ন শিরোনামে যে সংবাদ প্রতিবেদন ছাপা হয়েছে সে বিষয়ে আইনমন্ত্রী আনিসুল হক একটি ব্যাখ্যা দিয়েছেন।
মঙ্গলবার আইন মন্ত্রণালয়ের জনসংযোগ বিভাগের প্রধান ড. মো. রেজাউল করিমের স্বাক্ষরে পাঠানো ব্যাখ্যায় বলা হয়, ‘মাননীয় আইনমন্ত্রী বলেছেন, সাবেক প্রধান বিচারপতি সুরেন্দ্র কুমার সিনহার দুর্নীতির বিষয়ে তিনি কখনো দুর্নীতি দমন কমিশনকে মামলা করতে কিংবা অনুসন্ধান করতে কিংবা তদন্ত করতে বলেননি। তাই তার নাম ব্যবহার করে এ ধরনের বক্তব্য প্রদান ও তা সংবাদমাধ্যমে প্রচার করা অত্যন্ত দুঃখজনক।’
মন্ত্রী বলেন, ‘সাবেক প্রধান বিচারপতি সুরেন্দ্র কুমার সিনহার দুর্নীতির বিষয়ে গত ২৩ সেপ্টেম্বর নারায়ণগঞ্জে একটি অনুষ্ঠান শেষে সাংবাদিকদের প্রশ্নের জবাবে আমি বলেছি, "আমরা কিন্তু সব সময়ই বলে আসছি আইন সবার ঊর্ধ্বে এবং তার (সুরেন্দ্র কুমার সিনহা) বিরুদ্ধে দুর্নীতির অভিযোগ উঠেছে। স্বাধীন দুর্নীতি দমন কমিশন সেটা খতিয়ে দেখছে। তারা যখন তার বিরুদ্ধে মামলা করবেন, তখনই মামলা হবে। সেখানে আমরা কোনো হস্তক্ষেপ করব না।' এই মন্তব্য ২৪ সেপ্টেম্বর বেশ কয়েকটি জাতীয় দৈনিক পত্রিকায় ছাপা হয়েছে।’
প্রসঙ্গত, আইনমন্ত্রীর বক্তব্যের বরাতে সাংবাদিকরা দুদক চেয়ারম্যান ইকবাল মাহমুদের কাছে সোমবার প্রশ্ন করেছিলেন, এসকে সিনহার বিরুদ্ধে দুর্নীতির কোনো তদন্ত চলছে কিনা এবং সেই তদন্তের বিষয়ে আইনমন্ত্রী কথা বলতে পারেন কিনা।
জবাবে তিনি বলেছিলেন, দুদক স্বাধীন। আইনমন্ত্রীর ওই বক্তব্যকে ইঙ্গিত করে তিনি বলেন, কোনো মন্ত্রীর কথায় দুদক মামলা করে না, কোনো অনুসন্ধান বা তদন্ত করে না।